L-Unjoni tal-Enerġija: minn viżjoni għal realtà

Ir-raba' rapport dwar l-Istat tal-Unjoni tal-Enerġija, li ġie adottat illum, juri li l-Kummissjoni rnexxielha twettaq bis-sħiħ il-viżjoni tagħha ta' strateġija tal-Unjoni tal-Enerġija li tiżgura enerġija aċċessibbli, affordabbli, sigura, kompetittiva u sostenibbli għall-Ewropej kollha.

Illum l-Ewropa diġà hija mexxejja dinjija fejn tidħol il-ġlieda kontra t-tibdil fil-klima.

Il-politiki Ewropej li twettqu tul l-aħħar ħames snin fl-oqsma kollha tal-politika taw id-direzzjoni t-tajba lill-UE biex tħaddan għalkollox it-tranżizzjoni lejn enerġija nadifa, taħtaf l-opportunitajiet ekonomiċi li din toffri, toħloq it-tkabbir u l-impjiegi u tipprovdi ambjent aktar b'saħħtu għall-konsumaturi.

Minbarra li timmodernizza l-politika Ewropea dwar l-enerġija u l-klima, l-Unjoni tal-Enerġija tixpruna t-tranżizzjoni lejn enerġija nadifa tal-ekonomija Ewropea fis-setturi ewlenin, bi qbil mal-impenji tagħna fil-Ftehim ta' Pariġi, filwaqt li tiżgura tranżizzjoni ġusta soċjalment.

It-tiswir ta' Unjoni tal-Enerġija reżiljenti b'politika dwar il-klima u l-enerġija li tħares 'il quddiem kienet waħda mill-prijoritajiet politiċi tal-Kummissjoni Juncker.

Dik li fl-2014 kienet il-viżjoni ta' Unjoni tal-Enerġija magħquda, interkonnessa, sigura u sostenibbli, illum qed nirrikonoxxu li rnexxielna nwettquha b'suċċess.

Mar-rapport hemm mehmużin żewġ dokumenti li juru l-progress li sar fejn jidħlu l-enerġija rinnovabbli u l-effiċjenza enerġetika.

Fl-istess waqt, il-Kummissjoni qed tressaq ukoll rapport dwar l-implimentazzjoni tal-pjan ta' azzjoni strateġiku dwar il-batteriji flimkien ma' komunikazzjoni għal teħid tad-deċiżjonijiet aktar effiċjenti u aktar demokratiku fil-politika tal-UE dwar l-enerġija u l-klima.

Il-Viċi President Maroš Šefčovič responsabbli mill-Unjoni tal-Enerġija qal: “L-Unjoni tal-Enerġija hi l-Ewropa fl-aqwa tagħha: qed nindirizzaw flimkien il-kwistjonijiet ewlenin tas-sigurtà tal-enerġija u tat-tranżizzjoni tal-enerġija, li ma jistgħux isolvuhom il-pajjiżi waħedhom.

L-isfida tant iebsa tat-tranżizzjoni tal-enerġija rnexxielna nbiddluha f'opportunità ekonomika għall-Ewropej kollha.

U biex għamilna dan, kellna nbiddlu tassew il-politiki tagħna dwar l-enerġija u l-klima mill-qiegħ: mhux sempliċiment bidliet żgħar 'l hemm u 'l hawn, iżda bidliet sistemiċi.

L-ebda Stat Membru ma seta' jikseb dan kollu waħdu.

Ir-rapport tagħna juri kif il-miżuri kollha tal-Unjoni tal-Enerġija qed jingħaqdu biex il-politika tagħna tkun valida għall-ġejjieni.

Illum, il-qafas tagħna qed jidderieġi mill-ġdid l-investimenti lejn teknoloġiji u soluzzjonijiet orjentati lejn il-ġejjieni.

Tnedew ukoll miżuri għall-industrija fosthom il-manifattura tal-batteriji fl-Ewropa, filwaqt li żgurajna li ma nħallu lil ħadd mill-Ewropej jinqata' lura bit-tranżizzjoni.

Issa sta għal kull Stat Membru biex jagħmel il-parti tiegħu u jintegra miżuri nazzjonali dwar l-enerġija, il-klima, il-mobbiltà u l-oqsma relatati l-oħra mingħajr dewmien, biex l-Ewropa tibqa' twettaq il-mira ta' newtralità klimatika sa nofs is-seklu.”

Il-Kummissarju għall-Azzjoni Klimatika u l-Enerġija, Miguel Arias Cañete qal: “Fejn tidħol il-klima u l-enerġija, l-Ewropa issa għandha l-aktar qafas ambizzjuż u avvanzat fid-dinja.

Irnexxielna niftiehmu fuq il-leġiżlazzjoni kollha biex nilħqu l-miri tagħna għall-2030, b'miri ogħla għas-sorsi tal-enerġija rinnovabbli u l-effiċjenza enerġetika.

Iżda l-Unjoni tal-Enerġija hi ferm aktar minn sempliċiment regoli u politiki: attirajna livelli rekord ta' investimenti fl-enerġija nadifa fl-Ewropa, konna parti integrali mill-Ftehim ta' Pariġi u għamilna l-almu kollu biex dan seta' jidħol fis-seħħ kemm jista' jkun malajr, komplejna nintegraw is-suq Ewropew tal-enerġija, u fassalna viżjoni fit-tul biex sal-2050 l-Ewropa ssir newtrali fejn tidħol il-klima.

Madanakollu għad baqgħalna triq twila x'nimxu.

Irridu nissoktaw bl-implimentazzjoni tal-enerġija rinnovabbli madwar l-Ewropa u nżidu l-isforzi biex niffrankaw aktar enerġija.

Irridu nidħlu fi proċess ta' trasformazzjoni b'sens ferm akbar ta' urġenza milli jitħaddem illum.

Bl-istrateġija tagħna ta' newtralità tal-klima sal-2050, ħejjejna pjan ta' kif dan jista' jsir u ppreżentajna analiżi soda dwar għalfejn u kif l-Ewropa tista' tikseb in-newtralità tal-klima; għalfejn dan il-mudell jista' jiġi rreplikat minn pajjiżi oħra fid-dinja; kif jistgħu u għandhom jintrabtu flimkien in-newtralità tal-klima, il-prosperità ekonomika u l-ġustizzja soċjali.”

L-Unjoni tal-Enerġija saħħet is-suq intern tal-enerġija u żiedet is-sigurtà tal-enerġija tal-UE billi investiet f'infrastruttura ġdida intelliġenti (inkluż bejn il-fruntieri), billi pprovdiet tfassil ġdid tas-suq mill-aktar modern u introduċiet mekkaniżmu ta' koperazzjoni bejn l-Istati Membri bbażat fuq is-solidarjetà li jwieġeb għall-kriżijiet potenzjali b'mod aktar effettiv u effiċjenti.

Bħalma stabbiliet dan l-aħħar il-Kummissjoni fil-Komunikazzjoni tagħha “Pjaneta Nadifa għal Kulħadd”, it-tranżizzjoni tal-enerġija teħtieġ trasformazzjoni ekonomika u soċjetali komprensiva, li tinvolvi lis-setturi kollha tal-ekonomija u tas-soċjetà biex tinkiseb it-tranżizzjoni lejn newtralità tal-klima sal-2050.

Il-qafas tal-Unjoni tal-Enerġija jagħti d-direzzjoni t-tajba lill-Ewropa biex issir ekonomija għanja, moderna, kompetittiva u newtrali għall-klima.

Il-Kummissjoni Juncker daħħlet fis-seħħ qafas leġiżlattiv ġdid għall-Unjoni tal-Enerġija.

Bil-qafas leġiżlattiv aġġornat, l-UE baqgħet fuq quddiem nett fl-azzjoni klimatika billi żiedet il-livell ta' ambizzjoni tagħha għall-2030 f'għadd ta' setturi relatati mal-enerġija, minn miri ogħla għall-enerġija rinnovabbli u l-effiċjenza enerġetika, għal miri dwar l-emissjonijiet mill-karozzi, mill-vannijiet u mit-trakkijiet.

Minbarra l-qafas leġiżlattiv il-ġdid, il-Kummissjoni daħħlet fis-seħħ qafas abilitattiv ta' miżuri ta' appoġġ biex tiżgura tranżizzjoni bla xkiel għall-industriji, ir-reġjuni u l-bliet Ewropej.

Inħolqu għadd ta' inizjattivi mmirati biex ikun żgurat li r-reġjuni u ċ-ċittadini kollha jibbenefikaw indaqs mit-tranżizzjoni tal-enerġija.

Waħda minn dawn l-inizjattivi hi l-alleanza Ewropea tal-batteriji.

Fil-kuntest ta' strateġija ta' politika industrijali msaħħa, l-industrija Ewropea tal-batteriji ġiet identifikata bħala katina tal-valur strateġika għall-UE.

Flimkien mar-rapport tal-Unjoni tal-Enerġija hemm rapport separat dwar l-implimentazzjoni tal-pjan ta' azzjoni strateġiku dwar il-batteriji.

It-tieni Komunikazzjoni li ġiet ippubblikata llum tappella biex tissaħħaħ ir-responsabbiltà demokratika tal-proċess tat-teħid tad-deċiżjonijiet skont it-Trattat Euratom.

Il-Kummissjoni Ewropea se tistabbilixxi Grupp ta' Esperti ta' Livell Għoli biex jevalwa l-istat attwali tat-Trattat Euratom ħalli jiġi kkunsidrat kif, abbażi tat-Trattat attwali, tista' titjieb ir-responsabbiltà demokratika tiegħu.

Fl-istess komunikazzjoni, il-Kummissjoni titlob lill-Parlament Ewropew u lill-Kunsill biex jirriflettu fuq kif it-tassazzjoni fuq l-enerġija tista' tikkontribwixxi aħjar għall-objettivi tal-politika tal-UE dwar l-enerġija u l-klima, u kif it-teħid tad-deċiżjonijiet b'votazzjoni ta' maġġoranza kwalifikata (QMV) fost l-Istati Membri jista' jgħin biex isir progress f'dan il-qasam.

Din il-parti tal-ħidma hi msejsa fuq il-pjan ta' azzjoni tal-Kummissjoni għal tranżizzjoni gradwali lejn it-teħid tad-deċiżjonijiet b'votazzjoni ta' maġġoranza kwalifikata fl-oqsma kollha tat-tassazzjoni, li ġie ppubblikat l-ewwel darba f'Jannar.

Iktar Informazzjoni:


Il-Futur tax-Xogħol: Konferenza ta' livell għoli tiddiskuti kif l-UE tista' tiffaċċja l-isfidi u taħtaf l-opportunitajiet

Il-konferenza “Il-Futur tax-Xogħol: Illum.

Għada.

Għal Kulħadd”, ospitata mill-Kummissjoni Ewropea, illum xprunat diskussjoni miftuħa dwar il-bidliet ewlenin li qed iseħħu fid-dinja tax-xogħol.

Fil-Konferenza ospitata mill-President Jean-Claude Juncker, il-Viċi President Valdis Dombrovskis u l-Kummissarju Thyssen, madwar 500 parteċipant, fosthom Ministri, rappreżentanti mill-istituzzjonijiet u l-aġenziji tal-UE, il-gvernijiet nazzjonali, sħab soċjali, is-soċjetà ċivili u d-dinja akkademika esploraw kif l-aħjar jisfruttaw il-bidliet fid-dinja tax-xogħol għall-benefiċċju tal-ħaddiema, in-negozji, is-soċjetà u l-ekonomija bl-istess mod.

It-trasformazzjonijiet li qed iseħħu b'pass mgħaġġel ġiegħlu lill-Unjoni Ewropea tieħu azzjoni biex tiżgura li l-politiki soċjali u tal-impjiegi tal-Ewropa jibqgħu adatti għad-dinja tal-lum u ta' għada.

Bil-Proklamazzjoni tal-Pilastru Ewropew tad-Drittijiet Soċjali, l-UE stabbilixxiet 20 prinċipju u drittijiet essenzjali għal swieq tax-xogħol u sistemi ta' protezzjoni soċjali ġusti u li jiffunzjonaw tajjeb fis-seklu 21.

Bħalissa għaddejja ħidma biex tiġi żgurata l-implimentazzjoni tagħha fil-livell tal-UE u tal-Istati Membri.

Il-Viċi President Valdis Dombrovskis qal: “L-iżvilupp teknoloġiku mgħaġġel u t-trasformazzjoni diġitali għandhom il-potenzjal li jżidu t-tkabbir ekonomiku.

Iżda dan għandu jkun tkabbir inklużiv - u l-qofol ta' dan huwa li l-Ewropa tibqa' fit-triq lejn żieda fil-konverġenza.

Huwa billi nirbħu l- "ellieqa għat-telgħa' li nistgħu nsaħħu l-koeżjoni ekonomika u soċjali fl-UE .”

Il-Kummissarju Ewropew għall-Impjiegi, l-Affarijiet Soċjali, il-Ħiliet u l-Mobbiltà tal-Ħaddiema, Marianne Thyssen, enfasizzat: “F'dinja tax-xogħol li qed tinbidel, ma nistgħux nistennew biss li n-nies ikunu lesti u jadattaw ruħhom għall-bidla.

Aħna, bħala dawk li jfasslu l-politika, għandna nadattaw ukoll l-istituzzjonijiet soċjali, ir-regolamenti u s-sistemi edukattivi tagħna biex jappoġġjaw lin-nies, sabiex in-nies ikunu kunfidenti dwar il-futur tagħhom, u ta' wliedhom, f'dinja tax-xogħol ġdida wkoll.”

Messaġġi ewlenin

Mid-diskussjonijiet ħarġu dawn il-għaxar messaġġi ewlenin li ġejjin:

Kuntest

Fid-9 ta' April 2019, il-Kummissjoni Ewropea ospitat konferenza ta' livell għoli dwar il-Futur tax-Xogħol.

Fl-ispirtu tas-Summit Soċjali f'Gothenburg f'Novembru 2017, fejn il-Parlament Ewropew, il-Kunsill tal-Unjoni Ewropea u l-Kummissjoni pproklamaw il-Pilastru Ewropew tad-Drittijiet Soċjali, il-Konferenza tal-lum kellha l-għan li ssaħħaħ ir-riflessjoni dwar id-dinja tax-xogħol futura, u kif se tiffaċċja l-isfidi u taħtaf l-opportunitajiet li tista' ġġib magħha.

Matul il-konferenza, sitt sessjonijiet ta' breakout iffukaw fuq aspetti differenti tal-futur tax-xogħol: a) Trasformazzjoni ġusta: Inwasslu l-opportunitajiet tad-diġitalizzazzjoni lil kulħadd, b) Konverġenza ‘l fuq: L-impjiegi, il-koeżjoni soċjali u territorjali, c) Ir-responsabbiltà globali: L-UE u x-xena internazzjonali, d) Aktar setgħat lin-nies: Tranżizzjonijiet taċ-ċiklu tal-ħajja, edukazzjoni u sfidi tal-ħiliet, e) Protezzjoni u investiment: Nimmodernizzaw is-sistemi soċjali, nagħmluhom sostenibbli u inklużivi, f) Nimmaniġġjaw il-bidla: Governanza u Sħubijiet.

Jum qabel l-avveniment, il-Grupp ta' Livell Għoli dwar l-impatt tat-trasformazzjoni diġitali fuq is-swieq tax-xogħol tal-UE ppubblika r-rapport konklużiv tiegħu.

Ir-rakkomandazzjonijiet ewlenin jinkludu kontijiet ta' tagħlim personali, intermedjarji tas-suq tax-xogħol biex jitnaqqsu d-diskrepanzi fil-ħiliet strutturali u l-protezzjoni soċjali aċċessibbli indipendentement mill-istatus tal-impjieg.

Il-President Martin Goods ippreżenta s-sejbiet tal-grupp lill-parteċipanti.

Din il-konferenza Ewropea ta' livell għoli saret qabel l-avveniment taċ-Ċentenarju tal-Organizzazzjoni Internazzjonali tax-Xogħol (ILO) f'Ġinevra f'Ġunju, fejn id-diskussjoni dwar il-futur tax-xogħol se tiġi segwita f'perspettiva globali.

Għal Aktar Informazzjoni

Link għall-paġna tal-web tal-konferenza b'programm dettaljat u bil-video streaming

Skeda informattiva: Ċifri ewlenin dwar l-impjiegi

Skeda informattiva: Il-Prijoritajiet Soċjali skont il-Kummissjoni Juncker

Aktar skedi informattivi dwar diversi inizjattivi tal-Kummissjoni fil-qasam soċjali jinstabu hawnhekk.

Segwi lil Valdis Dombrovskis fuq Facebook u Twitter

Segwi lil Marianne Thyssen fuq Facebook u Twitter

Inkiteb biex tirċievi bl-email u bla ħlas il-bullettin tal-Kummissjoni Ewropea dwar l-impjiegi, l-affarijiet soċjali u l-inklużjoni


L-Unjoni tas-Sigurtà: Il-Kummissjoni Ewropea tilqa' l-adozzjoni finali tas-Sistema Ewropea ta' Informazzjoni ta' Rekords Kriminali dwar ċittadini ta' pajjiżi terzi kkundannati.

Il-Kunsill illum approva b'mod finali l-proposta mill-Kummissjoni għall-ħolqien ta' Sistema Ewropea ta' Informazzjoni ta' Rekords Kriminali rigward ċittadini ta' pajjiżi terzi li jkollhom kundanna.

Din is-sistema ċentrali għandha l-għan li ttejjeb l-iskambju tal-informazzjoni dwar rekords kriminali rigward ċittadini mhux tal-UE, kif ukoll dawk apolidi, li jkunu ġew ikkundannati permezz tas-Sistema Ewropea ta' Informazzjoni ta' Rekords Kriminali (ECRIS) eżistenti.

Vĕra Jourová, il-Kummissarju għall-Ġustizzja, il-Konsumaturi u l-Ugwaljanza bejn is-Sessi qalet: Bis-sistema l-ġdida l-awtoritajiet tal-infurzar tal-liġi se jkunu jistgħu aktar malajr u b'mod aktar faċli jindunaw b'ċittadini ta' pajjiżi terzi li jkunu ġew preċedentement ikkundannati fl-UE, permezz ta' tiftixa sempliċi f'ECRIS.

Dan se jgħin fit-titjib tal-kooperazzjoni tal-pulizija u dik ġudizzjarja biex tkun tista' ssir aħjar il-ġlieda kontra l-kriminalità u t-terrorizmu madwar l-UE, biex l-Ewropa ssir post aktar sikur għaċ-ċittadini tagħha kollha.”

L-elementi ewlenin ta' ECRIS TCN

Il-passi li jmiss

Kif diġà ġew adottati mill-Parlament Ewropew, ir-regoli l-ġodda se jidħlu fis-seħħ fl-Istati Membri kollha mal-pubblikazzjoni fil-Ġurnal Uffiċjali fil-ġimgħat li ġejjin.

Qegħdin isiru wkoll negozjati dwar leġizlazzjoni addizzjonali proposta mill-Kummissjoni li permezz tagħha jkun possibbli wkoll li tiġi kkonsultata l-bażi ta' data tal-ECRIS-TCN meta tintalab awtorizzazzjoni għall-ivvjaġġar għad-dħul fl-UE (permezz tas-sistema ETIAS), fil-kunsiderazzjoni ta' applikazzjonijiet għall-viżi (permezz tas-Sistema ta' Informazzjoni dwar il-Viżi), jew meta tiġi investigata frodi konnessa mal-identità.

F'dawk il-każijiet tkun disponibbli biss l-informazzjoni dwar l-identità ta' dawk ikkundannati għal atti kriminali serji jew terrorimu

L-isfond

ECRIS bħalissa qiegħda tintuża madwar tliet miljun darba fis-sena għall-iskambju ta' informazzjoni dwar kundanni kriminali preċedenti.

F'madwar 30% tal-każijiet meta tintalab informazzjoni dwar rekords kriminali, tingħata tweġiba pożittiva, li jfisser li tingħata informazzjoni dwar rekords kriminali attwali.

Dan isir l-aktar fil-każ ta' proċedimenti kriminali.

Madankollu, tista' tintuża wkoll għal skopijiet leġittimi oħra awtorizzati, bħall-kisba ta' xi liċenzja għall-armi tan-nar, jew għal xi approvazzjoni għal ħidma mat-tfal.

It-titjib ta' ECRIS għar-rigward ta' ċittadini ta' pajjiżi terzi huwa parti mill-Aġenda Ewropea dwar is-Sigurtà.

ECRIS-TCN hija wkoll parti mill-approċċ il-ġdid imfisser mill-Kummissjoni Ewropea lejn ġestjoni tad-data dwar il-fruntieri u s-sigurta li permezz tagħha s-sistemi ta' informazzjoni ċentralizzati kollha tal-UE għall-ġestjoni tas-sigurtà, il-fruntieri u l-migrazzjoni jsiru interoperabbli fir-rispett sħiħ tad-drittijiet fundamentali.

Għal aktar tagħrif

ECRIS-TCN


Facebook jobdi t-talba tal-Kummissjoni Ewropea u tal-awtoritajiet tal-konsumaturi biex ibiddel it-termini u jiċċara kif juża d-<i>data</i> tal-konsumaturi

Illum il-Kummissjoni Ewropea u l-awtoritajiet tal-protezzjoni tal-konsumatur laqgħu t-termini u s-servizzi aġġornati ta' Facebook.

Issa dawn jispjegaw b'mod ċar kif il-kumpanija tuża d- data tal-utenti tagħha biex tiżviluppa attivitajiet ta' tfassil ta' profili u reklamar immirat biex jiffinanzja l-kumpanija.

It-termini l-ġodda jispjegaw liema servizzi mibjugħa minn Facebook lil partijiet terzi jużaw id-data tal-utenti tagħhom, kif il-konsumaturi jistgħu jagħlqu l-kontijiet tagħhom u għal liema raġunijiet il-kontijiet jistgħu jiġu diżattivati.

Dawn l-iżviluppi ġew wara skambji li kellhom l-għan li jwasslu biex l-informazzjoni dwar il-mudell kummerċjali ta' Faċebook tkun aċċessibbli b'mod sħiħ għall-utentib'lingwaġġ sempliċi u li jinftiehem.

Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri laqgħet il-ftehim: “Fl-aħħar illum Facebook wera l-impenn favur aktar trasparenza u lingwaġġ sempliċi fit-termini tal-użu tiegħu.

Kumpanija li trid treġġa' lura l-fiduċja tal-konsumaturi wara l-iskandlu ta' Facebook/ Cambridge Analytica ma għandhiex tinħeba wara lingwaġġ ikkumplikat u legalistiku dwar kif qiegħda tagħmel il-biljuni minn fuq dahar id-data tan-nies.

Issa l-utenti se jkunu jistgħu jifhmu b'mod ċar kif id-data tagħhom qiegħda tintuża min-netwerk soċjali biex ibigħ reklami mmirati.

Permezz ta' ħidma id f'id l-awtoritajiet tal-konsumaturi u l-Kummissjoni Ewropea qegħdin iħarsu d-drittijiet tal-konsumaturi tal-UE.”

Wara l-iskandlu ta' Cambridge Analytica u bħala segwitu għall-investigazzjoni tal-pjattaformi tal-midja soċjali fl-2018, il-Kummissjoni Ewropea u l-awtoritajiet nazzjonali tal-protezzjoni tal-konsumatur talbu lil Facebook biex jinforma lill-konsumaturi b'mod ċar dwar minn fejn ġej il-finanzjament tan-netwerk soċjali u liema dħul joriġina mill-użu ta' data tal-konsumaturi.

Talbu wkoll lill-pjattaforma biex tikkonforma l-bqija tat-termini ta' servizz tagħha mal-liġi tal-Konsumatur tal-UE.

B'riżultat ta' dan, Facebook se jintroduċi test ġdid fit-Termini u s-Servizzi tiegħu li jispjega li ma jitlobx ħlas mingħand l-utenti fir-rigward tas-servizzi li jagħti, iżda jistenna li l-utenti jaqblu li jikkondividu d-data tagħhom u li jiġu esposti għal reklami kummerċjali.

Issa t-termini ta' Facebook se jispjegaw b'mod ċar li l-mudell kummerċjali tiegħu jiddependi fuq il-bejgħ ta' servizzi ta' reklamar immirat lil kummerċjanti permezz tal-użu ta' data mill-profili tal-utenti tiegħu.

Barra minn hekk, wara l-azzjoni ta' infurzar, Facebook emenda wkoll:

- il-politika tiegħu dwar il-limitazzjoni tar-responsabbiltà u issa jirrikonoxxi r-responsabbiltà tiegħu f'każi ta' negliġenza, pereżempju fil-każ li data ma tintużax sew minn partijiet terzi;

- is-setgħa tiegħu li jibdel it-termini u l-kundizzjonijiet billi jirriżervahom għal dawk il-każi fejn it-tibdil ikun raġonevoli filwaqt li jqis ukoll l-interess tal-konsumatur;

- ir-regoli dwar iż-żamma temporanja tal-kontenut li jkun tħassar mill-konsumaturi.

Dan il-kontenut jista' jinżamm f'każi speċifiċi – pereżempju għall-konformità ma' talba għal infurzar min-naħa ta' awtorità – u għal massimu ta' 90 jum fil-każ ta' raġunijiet tekniċi;

- il-lingwaġġ li jiċċara d-dritt għal appell tal-utenti meta l-kontenut tagħhom jitneħħa.

Il-passi li jmiss

Facebook se jiffinalizza l-implimentazzjoni tal-impenji kollha sa mhux aktar tard minn tmiem Ġunju 2019.

Il-Kummissjoni u n-netwerk ta' Kooperazzjoni għall-Protezzjoni tal-Konsumaturi se jwettqu monitoraġġ mill-qrib tal-implimentazzjoni.

Jekk Facebook ma jissodisfax l-impenji tiegħu, l-awtoritajiet nazzjonali tal-konsumatur jistgħu jiddeċiedu li jirrikorru għal miżuri ta' infurzar, fosthom sanzjonijiet.

Kuntest

Ir-Regolament tal-UE dwar il-Kooperazzjoni għall-Protezzjoni tal-Konsumaturi iservi bħala konnessjoni bejn l-awtoritajiet nazzjonali tal-konsumatur f'netwerk tal-infurzar pan-Ewropew.

Abbażi ta' dan, awtorità nazzjonali f'pajjiż tal-UE tista' titlob l-assistenza tal-kontroparti tagħha f'pajjiż ieħor tal-UE biex twaqqaf ksur transfruntier tal-liġi tal-UE għall-konsumaturi.

In-Netwerk ta' Kooperazzjoni għall-Protezzjoni tal-Konsumaturi għamel valutazzjoni konġunta tat-termini ta' servizz ta' Facebook taħt il-koordinazzjoni tad-Direttorat Ġenerali għall-Politika tal-Kompetizzjoni, l-Affarijiet tal-Konsumatur u l-Kontroll tal-Frodi Franċiż (id-DGCCRF) u talab lill-kumpanija, kif ukoll lil Twitter u Google+ biex itejbu għadd ta' termini kuntrattwali.

Għal iktar informazzjoni

Skeda informattiva dwar il-bidliet implimentati minn Facebook

Stqarrija għall-istampa dwar l-eżitu tal-azzjoni tal-midja soċjali


Is-Summit bejn l-UE u ċ-Ċina: Ibbilanċjar mill-ġdid tas-sħubija strateġika

Il-21 Summit bejn l-UE u ċ-Ċina seħħ fid-9 ta' April fi Brussell, u pprovda forum għal ħidma flimkien fl-ogħla livell u biex tiġi avvanzata r-relazzjoni fir-rigward tal-aġendi bilaterali u multilaterali.

Il-President tal-Kummissjoni Jean-Claude Juncker u l-President tal-Kunsill Ewropew Donald Tusk irrappreżentaw lill-Unjoni Ewropea fis-Summit.

Ir-Repubblika tal-Poplu taċ-Ċina kienet irrappreżentata mill-Premier Li Keqiang.

Ir-Rappreżentant Għoli tal-UE għall-Affarijiet Barranin u l-Politika ta' Sigurtà/il-Viċi President tal-Kummissjoni Ewropea, Federica Mogherini, u l-Viċi President tal-Kummissjoni Ewropea għall-Impjiegi, it-Tkabbir, l-Investiment u l-Kompetittività, Jyrki Katainen, attendew is-Summit ukoll.

“Fid-dinja tal-lum, is-sħubija tagħna hija iktar importanti minn qatt qabel.

Aħna għandna l-istess twemmin li meta naħdmu flimkien nagħmlu d-dinja post aktar b'saħħtu, aktar sikur u aktar għani”, qal il-President Jean-Claude Juncker.

“Bħala ħbieb tajbin, għandna nkunu onesti wkoll billi ngħidu li għadu ma sarx biżżejjed biex nimxu lejn relazzjoni ekonomika aktar bilanċjata u reċiproka jew biex inwettqu l-impenji li saru fis-Summit tas-sena li għaddiet f'Beijing, b'mod partikolari dwar il-kummerċ u l-investiment.

L-Ewropa trid tinvesti aktar fiċ-Ċina – u tagħmel aktar kummerċ magħha.

Iżda biex dan iseħħ hemm bżonn li jkun hemm ir-regoli li jippermettu lill-kummerċ u l-investiment jevolvu.

Irridu naħdmu maċ-Ċina, għaliex nemmnu fil-potenzjal tas-sħubija tagħna.”

Il-kummenti sħaħ tal-President Juncker waqt il-konferenza stampa konġunta ta' wara s-Summit huma disponibbli online.

L-Unjoni Ewropea u ċ-Ċina ħarġu Dikjarazzjoni Konġunta tas-Summit.

Approċċ tal-UE realistiku, assertiv u multidimensjonali

Filwaqt li l-influwenza ekonomika u politika taċ-Ċina tagħmilha sieħeb vitali għall-Unjoni Ewropea, kif ukoll vice versa, hemm apprezzament dejjem jikber fl-Ewropa li l-bilanċ tal-isfidi u l-opportunitajiet ippreżentati miċ-Ċina nbidel.

F'konformità mal-Komunikazzjoni Konġunta dwar iċ-Ċina tax-xahar li għadda u d-diskussjoni fost il-mexxejja tal-UE matul id-diskussjoni tal-Kunsill Ewropew ta' Marzu, l-UE ssegwi approċċ realistiku u multidimensjonali bil-ħsieb li jiġu żgurati relazzjonijiet ġusti, bilanċjati u ta' benefiċċju reċiproku.

L-UE se taħdem għal relazzjoni ekonomika aktar bilanċjata maċ-Ċina filwaqt li fl-istess ħin tfittex impenn akbar fi kwistjonijiet globali u multilaterali, inkluża r-riforma tal-Organizzazzjoni Dinjija tal-Kummerċ.

Flimkien mad-Dikjarazzjoni Konġunta tas-Summit, li turi l-firxa u l-profondità tal-kooperazzjoni bejn l-UE u ċ-Ċina, intlaħaq qbil dwar għadd ta' riżultati tanġibbli konkreti oħra waqt is-Summit, fosthom:

Iż-żamma tas-sistema kummerċjali internazzjonali bbażata fuq ir-regoli u t-tisħiħ tal-kummerċ u l-investiment bilaterali

Fis-Summit, l-UE u ċ-Ċina kkonfermaw l-appoġġ sod tagħhom għas-sistema kummerċjali multilaterali bbażata fuq ir-regoli, trasparenti, nondiskriminatorja, miftuħa u inklużiva, bl-Organizzazzjoni Dinjija tal-Kummerċ (WTO) fil-qalba tagħha.

Filwaqt li jibnu fuq il-ħidma tal-grupp ta' ħidma konġunt dwar ir-riforma tad-WTO stabbilit fis-summit tas-sena li għaddiet, se jintensifikaw id-diskussjonijiet bil-għan li jsaħħu r-regoli internazzjonali dwar is-sussidji industrijali.

L-għan komuni ta' kooperazzjoni fil-kummerċ u l-investiment bilaterali bbażata fuq prinċipji kondiviżi, inkluż l-iżgurar ta' kundizzjonijiet ekwi, kien wieħed mis-suġġetti ewlenin diskussi.

L-UE u ċ-Ċina tennew ir-rieda tagħhom li jipprovdu lil xulxin b'aċċess usa' u mhux diskriminatorju għas-suq.

B'dan il-ħsieb, il-partijiet se jaħdmu b'ħeffa fuq numru ta' ostakli ewlenin għall-aċċess għas-suq qabel is-Summit li jmiss bejn l-UE u ċ-Ċina.

Sar ukoll progress fin-negozjati li għaddejjin dwar il-Ftehim ta' Investiment, li huwa prijorità ewlenija biex jinżamm ambjent tan-negozju miftuħ, prevedibbli, ġust u trasparenti għall-investituri Ewropej u Ċiniżi.

Il-mexxejja impenjaw ruħhom li jiksbu progress deċiżiv biex jikkonkludu n-negozjati fl-2020.

F'dan ir-rigward, huma stabbilixxew ukoll mekkaniżmu politiku biex jimmonitorjaw kontinwament il-progress fin-negozjati.

Bi ftehim proviżorju milħuq dwar it-test tal-ftehim dwar l-Indikazzjonijiet Ġeografiċi (IĠ) u dwar il-protezzjoni għall-maġġoranza tal-ismijiet tal-IĠ, il-Mexxejja impenjaw ruħhom li jaħdmu flimkien biex isolvu l-kwistjonijiet li fadal biex jiġu konklużi n-negozjati fl-2019.

L-UE u ċ-Ċina qablu li l-kapaċità żejda tal-azzar għadha sfida globali li teħtieġ reazzjonijiet kollettivi.

Għal dan il-għan, l-UE u ċ-Ċina se jkomplu l-komunikazzjoni fil-Forum Globali dwar il-Kapaċità Eċċessiva tal-Azzar, qabel ir-rapport sostantiv sa Ġunju 2019.

L-UE u ċ-Ċina ffirmaw Memorandum ta' Qbil dwar djalogu fil-qasam tal-Kontroll tal-Għajnuna mill-Istat u r-Rieżami tal-Kompetizzjoni Ġusta, li jikkonferma mill-ġdid Memorandum ta' Qbil li ġie ffirmat fl-2017.

Id-djalogu dwar l-għajnuna mill-Istat huwa mekkaniżmu ta' konsultazzjoni, kooperazzjoni u trasparenza bejn iċ-Ċina u l-UE fil-qasam tal-kontroll tal-għajnuna mill-Istat.

Dan id-djalogu se jkompli jmexxi 'l quddiem l-interess reċiproku u l-ħidma konġunta tal-UE u taċ-Ċina għall-promozzjoni ta' kompetizzjoni globali ġusta.

Huwa wkoll parti mill-istrateġija usa' tal-Kummissjoni sabiex tindirizza d-distorsjoni li l-politiki nazzjonali tas-sussidji jikkawżaw fuq il-kundizzjonijiet globali ekwi li bihom il-kumpaniji jistgħu jikkompetu fuq il-merti tagħhom.

Il-Ftehim dwar it-Termini ta' Referenza tad-Djalogu dwar il-Politika tal-Kompetizzjoni bejn l-UE u ċ-Ċina, miftiehem ukoll illum, se jieħu post żewġ dokumenti preċedenti ffirmati mill-UE u ċ-Ċina sabiex jiġu ffaċilitati talbiet għall-investigazzjoni ta' allegata mġiba antikompetittiva.

Il-Ftehim jirrikonoxxi wkoll li l-UE u ċ-Ċina għandhom interess komuni li jimminimizzaw kull effett negattiv potenzjali tal-attivitajiet ta' infurzar fuq l-interessi ta' xulxin.

Nindirizzaw l-isfidi globali u reġjonali flimkien

Lil hinn mill-kummerċ u l-investiment, iċ-Ċina għandha r-responsabbiltà li tikkontribwixxi għal ordni globali bbażat fuq ir-regoli, li jista' jkun deċiżiv biex jiżgura rispons multilaterali effettiv għall-isfidi globali.

Il-kooperazzjoni bejn l-UE u ċ-Ċina diġà wriet li hija kruċjali, mill-ġlieda kontra t-tibdil fil-klima sas-sostenn għall-Pjan ta' Azzjoni Komprensiv Konġunt dwar il-programm nukleari tal-Iran.

Wara d-Djalogu Strateġiku ta' Livell Għoli, kopresedut mir-Rappreżentant Għoli/Viċi President, Federica Mogherini u l-Kunsillier tal-Istat Ċiniż, Wang Yi, kif ukoll id-diskussjoni bejn il-Ministri tal-Affarijiet Barranin tal-UE u l-Kunsillier tal-Istat Wang dwar ir-relazzjonijiet bejn l-UE u ċ-Ċina fit-18 ta' Marzu, il-mexxejja organizzaw diskussjonijiet produttivi dwar il-kooperazzjoni barranija u tas-sigurtà u s-sitwazzjoni fil-viċinati rispettivi tagħhom.

Modi biex tiġi appoġġjata soluzzjoni paċifika fuq il-Peniżola Koreana; it-tkomplija ta' implimentazzjoni sħiħa u effettiva tal-ftehim nukleari mal-Iran; ħidma konġunta u koordinata fuq il-proċess ta' paċi fl-Afganistan; u s-sitwazzjoni fl-Ukraina kollha ġew indirizzati.

Il-mexxejja ddiskutew ukoll sfidi oħra barranin u ta' sigurtà, bħal dawk fil-Venezwela u fl-Afrika.

L-UE fakkret l-importanza tal-applikazzjoni tad-dritt internazzjonali u l-kooperazzjoni kontra attivitajiet ċibernetiċi malizzjużi, inkluż is-serq ta' proprjetà intellettwali permezz tal-ICT, għal ċiberspazju miftuħ, stabbli u sigur.

Is-Summit irrikonoxxa wkoll li n-netwerks 5G se jipprovdu s-sinsla għall-iżvilupp ekonomiku u soċjali futur.

Fis-26 ta' Marzu l-Kummissjoni rrakkomandat li meta jiskjeraw in-networks tal-5G l-Istati Membri kollha jwettqu valutazzjoni tar-riskju sħiħa u jieħdu l-miżuri tas-sigurtà xierqa.

Ir-rakkomandazzjoni għandha wkoll l-għan li tibni approċċ koordinat tal-UE kemm għall-valutazzjoni kif ukoll għall-ġestjoni tar-riskju.

Hija ma għandhiex fil-mira tagħha kumpaniji jew pajjiżi speċifiċi.

Il-protezzjoni u t-titjib tad-drittijiet tal-bniedem qegħdin fil-qalba tal-Unjoni Ewropea u tas-sħubijiet globali tagħha u għalhekk il-Mexxejja indirizzaw ukoll kwistjonijiet bħal dawn, ġimgħa wara li l-UE u ċ-Ċina kellhom l-aħħar Djalogu dwar id-Drittijiet tal-Bniedem.

Il-mexxejja ddiskutew il-potenzjal enormi biex ikomplu jgħaqqdu l-Ewropa u l-Asja b'mod sostenibbli u bbażat fuq il-prinċipji tas-suq.

Filwaqt li jibnu fuq ir-raba' laqgħa tal-Pjattaforma ta' Konnettività bejn l-UE u ċ-Ċina, li saret fil-marġini tas-Summit, l-UE u ċ-Ċina eżaminaw modi biex joħolqu sinerġiji bejn l-approċċ tal-UE għall-konnettività, inkluż in-Netwerk Trans-Ewropew tat-Trasport, u l-Inizjattiva “Belt and Road” taċ-Ċina.

Il-mexxejja impenjaw ruħhom favur il-ftuħ, it-trasparenza u kundizzjonijiet ekwi fil-qasam tal-konnettività infrastrutturali, kif ukoll l-implimentazzjoni, li tagħti benefiċċju reċiproku, tal-proġetti tal-Pjattaforma ta' Konnettività bejn l-UE u ċ-Ċina.

Il-mexxejja laqgħu wkoll il-ftehim li ntlaħaq taħt il-Pjattaforma tal-Konnettività dwar it-Termini ta' Referenza għal Studju Konġunt biex jiġu identifikati l-aktar kurituri tat-trasport sostenibbli ibbażati fuq il-ferrovija bejn l-Ewropa u ċ-Ċina.

L-UE u ċ-Ċina jmexxu t-tranżizzjoni lejn enerġija nadifa lejn l-ilħuq tal-għanijiet skont il-Ftehim ta' Pariġi.

Il-Kummissarju għall-Azzjoni Klimatika u l-Enerġija, Miguel Arias Cañete, u l-kontroparti Ċiniż tiegħu, Zhang Jianhua, l-Amministratur tal-Aġenzija Nazzjonali tal-Enerġija Ċiniża, iffirmaw, fil-marġini tas-Summit, Dikjarazzjoni Konġunta dwar l-Implimentazzjoni tal-Kooperazzjoni bejn l-UE u ċ-Ċina dwar l-Enerġija li se tipprovdi qafas għall-approfondiment u l-intensifikazzjoni tal-kooperazzjoni bejn l-UE u ċ-Ċina fil-qasam tal-enerġija.

Il-kooperazzjoni se tkopri l-espansjoni tas-sorsi tal-enerġija rinnovabbli, l-effiċjenza enerġetika, l-iżvilupp ta' swieq u sistemi tal-enerġija, kif ukoll involviment akbar għall-kumpaniji fis-settur tal-enerġija bbażat fuq skambju ugwali u opportunitajiet ta' negozju reċiproċi.

Għadd ta' laqgħat oħra ta' livell għoli seħħew fil-marġini tas-summit, inkluż ir-Raba' Djalogu dwar il-Kooperazzjoni fl-Innovazzjoni, kopresedut minn Carlos Moedas, il-Kummissarju għar-Riċerka, ix-Xjenza u l-Innovazzjoni, u Wang Zhigang, il-Ministru Ċiniż għax-Xjenza u t-Teknoloġija.

L-UE u ċ-Ċina se jiżviluppaw pjan direzzjonali konġunt biex jarrikkixxu u jibbilanċjaw il-kooperazzjoni fir-riċerka u l-innovazzjoni, filwaqt li d-Djalogu ffoka wkoll fuq il-kundizzjonijiet qafas għall-kooperazzjoni, inkluż il-ftuħ reċiproku tal-programmi rispettivi tar-riċerka u innovazzjoni.

Id-Djalogu dwar il-Politika Reġjonali u Urbana, kopresedut mill-Kummissarju għall-Politika Reġjonali, Corina Crețu, u l-Viċi-President tal-Kummissjoni Nazzjonali għall-Iżvilupp u r-Riforma, Luo Wen, se jsir għada.

Huma se jiddiskutu modi biex titkabbar il-kooperazzjoni li tinsab għaddejja għall-innovazzjoni, l-appoġġ għan-negozji ġodda u n-negozji żgħar u ta' daqs medju, kif ukoll it-tranżizzjoni industrijali.

Għal dan il-għan, l-UE u ċ-Ċina dalwaqt se jniedu studju konġunt li jqabbel l-approċċ tal-UE għall-innovazzjoni reġjonali (“speċjalizzazzjoni intelliġenti”) u l-istrateġiji tal-innovazzjoni rilevanti miċ-Ċina, sabiex jiġu identifikati oqsma ta' kooperazzjoni futura f'dan il-qasam.

Aktar informazzjoni

Dikjarazzjoni konġunta wara l-21 Summit bejn l-UE u ċ-Ċina

Kummenti tal-President Jean-Claude Juncker fil-konferenza stampa wara l-21 Summit bejn l-UE u ċ-Ċina

Is-sit web tas-Summit bejn l-UE u ċ-Ċina

Skeda informattiva dwar ir-relazzjonijiet bejn l-UE u ċ-Ċina

Is-sit web tad-delegazzjoni tal-Unjoni Ewropea għaċ-Ċina


Intelliġenza artifiċjali: Il-Kummissjoni tmexxi 'l quddiem il-ħidma tagħha fuq il-linji gwida dwar l-etika

Il-Kummissjoni llum qed tippreżenta l-passi li jmiss biex tinbena l-fiduċja fl-intelliġenza artifiċjali billi tmexxi 'l quddiem il-ħidma tal-Grupp ta' Esperti ta' Livell Għoli.

Filwaqt li tibni fuq il-ħidma tal-grupp ta' esperti indipendenti maħtura f'Ġunju 2018, il-Kummissjoni llum qed tniedi fażi pilota biex tiżgura li l-linji gwida dwar l-etika għall-iżvilupp u l-użu tal-Intelliġenza Artifiċjali (IA) ikunu jistgħu jiġu implimentati fil-prattika.

Il-Kummissjoni tistieden lill-industrija, lill-istituti ta' riċerka u lill-awtoritajiet pubbliċi biex jittestjaw il-lista ta' valutazzjoni dettaljata abbozzata mill-Grupp ta' Esperti ta' Livell Għoli, li tikkomplementa l-linji gwida.

Il-pjanijiet tal-lum jistgħu jiġu implimentati fi ħdan l-istrateġija tal-IA ppreżentata mill-Kummissjoni f'April 2018, li għandha l-għan li żżid l-investimenti pubbliċi u privati għal mill-inqas €20 biljun fis-sena matul l-għaxar snin li ġejjin, billi tagħmel aktar data disponibbli, trawwem it-talent u tiżgura l-fiduċja.

Il-Viċi President għas-Suq Uniku Diġitali Andrus Ansip qal: “Napprezza l-ħidma tal-esperti indipendenti tagħna.

Id-dimensjoni etika tal-IA mhijiex xi ħaġa ta' lussu jew xi ħaġa żejda.

Huwa biss bil-fiduċja li s-soċjetà tagħna tkun tista' tibbenefika bis-sħiħ mit-teknoloġiji.

L-IA etika hija proposta fejn kulħadd jirbaħ, li tista' ssir vantaġġ kompetittiv għall-Ewropa: li tkun il-mexxejja tal-IA ċċentrata fuq il-bniedem li n-nies jistgħu jafdaw.”

Il-Kummissarju għall-Ekonomija u s-Soċjetà Diġitali, Mariya Gabriel, żiedet: “Illum qed nieħdu pass importanti ‘' quddiem lejn IA etika u sikura fl-UE.

Issa għandna bażi soda bbażata fuq il-valuri tal-UE li ġejja wara impenn estensiv u kostruttiv minn ħafna partijiet ikkonċernati inklużi n-negozji, l-akkademja u s-soċjetà ċivili.

Issa se nqiegħdu dawn ir-rekwiżiti fil-prattika u fl-istess ħin se nrawmu diskussjoni internazzjonali dwar l-IA ċċentrata fuq il-bniedem.”

L-intelliġenza artifiċjali (IA) tista' tkun ta' benefiċċju għal firxa wiesgħa ta' setturi, bħall-kura tas-saħħa, il-konsum tal-enerġija, is-sikurezza tal-karozzi, il-biedja, it-tibdil fil-klima u l-ġestjoni tar-riskju finanzjarju.

L-IA tista' tgħin ukoll biex jiġu identifikati theddidiet ta' frodi u ta' ċibersigurtà, u tippermetti lill-awtoritajiet tal-infurzar tal-liġi jiġġieldu l-kriminalità b'mod aktar effiċjenti.

Madankollu, l-IA ġġib ukoll sfidi ġodda għall-futur tax-xogħol, u tqajjem mistoqsijiet legali u etiċi.

Il-Kummissjoni qed tieħu approċċ ta' tliet stadji: l-iffissar ta' rekwiżiti ewlenin għal IA affidabbli, it-tnedija ta' proċess pilota fuq skala kbira għall-feedback mill-partijiet ikkonċernati, u l-ħidma għall-iżvilupp ta' kunsens internazzjonali favur IA ċċentrata fuq il-bniedem.

Seba' affarijiet essenzjali għall-kisba ta' IA affidabbli

Biex tkun affidabbli, jenħtieġ li l-IA tirrispetta l-liġijiet u r-regolamenti kollha applikabbli, kif ukoll serje ta' rekwiżiti; il-listi tal-valutazzjoni speċifiċi għandhom l-għan li jgħinu jivverifikaw l-applikazzjoni ta' kull wieħed mir-rekwiżiti ewlenin:

Proġett pilota fuq skala kbira mas-sħab

Fis-sajf tal-2019, il-Kummissjoni se tniedi fażi pilota li tinvolvi firxa wiesgħa ta' partijiet ikkonċernati.

Illum, il-kumpaniji, l-amministrazzjonijiet pubbliċi u l-organizzazzjonijiet diġà jistgħu jaderixxu mal-Alleanza Ewropea għall-IA u jirċievu notifika meta tibda l-fażi pilota.

Barra minn hekk, membri tal-grupp ta' esperti ta' livell għoli dwar l-IA se jgħinu jippreżentaw u jispjegaw il-linji gwida lill-partijiet ikkonċernati rilevanti fl-Istati Membri.

Żvilupp ta' kunsens internazzjonali għal IA ċċentrata fuq il-bniedem

Il-Kummissjoni trid iġġib dan l-approċċ lejn l-etika fl-IA għal-livell dinji għaliex it-teknoloġiji, id-data u l-algoritmi ma jafu l-ebda fruntiera.

Għal dan il-għan, il-Kummissjoni se ssaħħaħ il-kooperazzjoni ma' sħab li jaqsmu l-istess ħsieb bħall-Ġappun, il-Kanada jew Singapor u se tkompli jkollha rwol attiv f'diskussjonijiet u inizjattivi internazzjonali, inklużi l-G7 u l-G20.

Il-fażi pilota se tinvolvi wkoll kumpaniji minn pajjiżi oħra u organizzazzjonijiet internazzjonali.

Passi li jmiss

Il-membri tal-grupp ta' esperti tal-IA se jippreżentaw il-ħidma tagħhom fid-dettall waqt it-tielet ,Jum Diġitali fi Brussell fid-9 ta' April.

Wara l-fażi pilota, fil-bidu tal-2020, il-grupp ta' esperti tal-IA se jirrevedi l-listi ta' valutazzjoni għar-rekwiżiti ewlenin, filwaqt li jibni fuq ir-rispons li jkun irċeva.

Fuq il-bażi ta' din ir-reviżjoni, il-Kummissjoni se tevalwa r-riżultat u tipproponi l-passi li jmiss.

Barra minn hekk, sabiex tiżgura l-iżvilupp etiku tal-IA, sal-ħarifa tal-2019, il-Kummissjoni se: tniedi sett ta' netwerks ta' ċentri ta' eċċellenza fir-riċerka dwar l-IA; tibda twaqqaf netwerks ta' ċentri ta' innovazzjoni diġitali; u flimkien mal-Istati Membri u l-partijiet ikkonċernati, se tniedi diskussjonijiet biex jiġi żviluppat u implimentat mudell għall-kondiviżjoni tad-data u jsir l-aħjar użu tal-ispazji komuni tad-data.

Kuntest Il-Kummissjoni qed tiffaċilita u ttejjeb il-kooperazzjoni fil-qasam tal-IA fl-UE kollha biex issaħħaħ il-kompetittività tagħha u biex tiżgura l-fiduċja bbażata fuq il-valuri tal-UE.

Wara l-istrateġija Ewropea dwar l-IA tagħha, ippubblikata f'April 2018, il-Kummissjoni waqqfet il-Grupp ta' Esperti ta' Livell Għoli dwar l-IA, li jikkonsisti minn 52 espert indipendenti li jirrappreżentaw l-akkademiċi, l-industrija u s-soċjetà ċivili.

Dawn ippubblikaw l-ewwel abbozz tal-linji gwida dwar l-etika f'Diċembru 2018, segwit minn konsultazzjoni mal-partijiet ikkonċernati u laqgħat ma' rappreżentanti mill-Istati Membri biex jiġbru l-feedback.

Dan isegwi l-pjan ikkoordinat mal-Istati Membri biex jitħeġġu l-iżvilupp u l-użu tal-IA fl-Ewropa, li kien ippreżentat ukoll f'Diċembru 2018.

Għal aktar informazzjoni

Il-Komunikazzjoni: “Il-bini tal-fiduċja fl-intelliġenza artifiċjali ċċentrata fuq il-bniedem”

Il-linji gwida dwar l-etika tal-IA

Skeda informattiva dwar l-intelliġenza artifiċjali

Il-Grupp ta' Esperti ta' Livell Għoli dwar l-IA

Alleanza Ewropea għall-IA

Intelliġenza Artifiċjali: Perspettiva Ewropea

AI Watch


L-Unjoni Ewropea minn ta' quddiem fl-azzjonijiet globali favur governanza aħjar tal-oċeani

F'konferenza ospitata mill-Unjoni Ewropea f'Malta, ġew impenjati aktar minn sitt biljun ewro minn atturi pubbliċi u privati għat-titjib fil-ġestjoni tal-oċeani tagħna.

Waqt il-Konferenza “Our Ocean 2017” f'Malta, ospitata minn Federica Mogherini, ir-Rappreżentant Għoli u Viċi President tal-UE, u minn Karmenu Vella, il-Kummissarju għall-Ambjent, l-Affarijiet Marittimi u s-Sajd, il-Kummissjoni Ewropea ħabbret inizjattivi ffinanzjati mill-UE li jammontaw għal aktar minn €550 miljun, sabiex jaffrontaw l-isfidi tal-oċeani dinjija.

L-impenji mħabbra f'Malta, meħuda mill-Kummissjoni u minn atturi pubbliċi u privati oħra minn 112-il pajjiż madwar id-dinja, laħqu 'l fuq minn €6 biljun.

Dawn ir-riżorsi se jiġu investiti biex jintensifikaw il-ġlieda kontra t-tniġġis tal-baħar, biex jitkabbru ż-żoni protetti, biex tissaħħaħ is-sigurtà tal-oċeani, biex jitrawmu inizjattivi tal-ekonomija blu u tas-sajd sostenibbli, u biex jitkattru l-isforzi tal-UE kontra t-tibdil fil-klima, bi qbil mal-Ftehim ta' Pariġi u mal-Għanijiet ta' Żvilupp Sostenibbli fil-qafas tal-Aġenda 2030.

Il-parteċipanti ħabbru wkoll il-ħolqien ta' Żoni Protetti tal-Baħar ġodda li jkopru iktar minn 2.5 miljun km2, jew iktar minn nofs id-daqs tal-Unjoni Ewropea kollha.

Il-lista sħiħa ta' aktar minn 400 impenn (36 mill-UE, aktar minn 200 mill-gvernijiet ta' pajjiżi terzi, aktar minn 100 minn negozji, u oħrajn minn NGOs, minn fondazzjonijiet, minn istituti tar-riċerka u minn organizzazzjonijiet internazzjonali) hija disponibbli fuq l-internet.

Frans Timmermans, l-ewwel Viċi President tal-Kummissjoni, stqarr: “B'wegħdiet konkreti, il-Kummissjoni Ewropea wriet l-impenn qawwi tagħha favur is-sostenibbiltà, is-sigurtà u l-prosperità tal-oċeani tagħna.

Jekk l-oċeani jinsabu f'periklu, ifisser li aħna ninsabu f'periklu wkoll.

L-oċeani jgħajxu l-pjaneta u l-popli tagħna, u jikkollegawna ma' sħabna mad-dinja kollha.”

Federica Mogherini, ir-Rappreżentant Għoli u Viċi President tal-UE, qalet: “Il-baħar huwa ġid komuni globali.

Nistgħu ngħidu “Our Ocean” għaliex jappartjeni għall-umanità, għal kull bniedem.

Aħna għandna r-responsabbiltà li nikkonservaw il-ġid komuni – nikkonservawh bħal teżor u nevitaw li jinbidel f'theddida.

L-Unjoni Ewropea temmen li dinja globalizzata teħtieġ governanza dinjija iktar kooperattiva.

Aħna nemmnu fis-setgħa tad-diplomazija u ninvestu fiha, nemmnu u ninvestu fis-setgħa ta' regoli komuni u ta' istituzzjonijiet internazzjonali.

U huwa diffiċli, effettivament impossibbli, nimmaġinaw governanza dinjija mingħajr governanza kooperattiva tal-oċeani.

Il-Kummissarju Karmenu Vella stqarr: “Tliet snin ilu, il-President Juncker talabni niddefinixxi r-rwol globali tal-UE fir-rigward tal-oċeani.

Naħseb li ksibna flimkien ir-riżultati mixtieqa.

Il-politiki tagħna fuq l-art, bħall-impenn tagħna favur l-ekonomija ċirkolari u t-tnaqqis tal-iskart tal-plastik; kif ukoll fuq il-baħar, kontra t-tniġġis tal-baħar, favur iż-żoni protetti, u l-isfruttar tal-enerġija nadifa mill-oċeani huma turija ċara tas-suċċess tagħna.

L-Unjoni Ewropea qiegħda tikseb ir-rispett u qiegħda tnebbaħ l-azzjoni mal-pjaneta kollha.”

Il-Kummissarju Neven Mimica stqarr: “Dawn il-jumejn taw ir-riżultati mixtieqa rigward l-impenji tagħna fir-rigward tal-Għanijiet ta' Żvilupp Sostenibbli għall-oċeani.

Is-sajjieda fuq skala żgħira mad-dinja kollha għandhom opportunitajiet aħjar biex jistadu b'mod sikur, legali u sostenibbli.

Il-ktajjen alimentari huma aktar siguri.

Iż-żoni kostali huma aktar protetti.

Qegħdin nieħdu azzjoni fuq l-isfida tat-tibdil fil-klima.

Għal ħafna mill-pajjiżi sħabna f'fażi ta' żvilupp, il-governanza sostenibbli tal-oċeani hija kwistjoni ta' sopravvivenza.

Fadlilna x'naqdfu, iżda qed inbaħħru fid-direzzjoni t-tajba.”

Il-Konferenza “Our Ocean” laqqgħet atturi pubbliċi u privati minn sitt kontinenti, li impenjaw ruħhom kollettivament fuq it-titjib tal-governanza tal-oċeani u l-użu sostenibbli tal-oċeani.

L-impenji meħuda mill-UE jmorru ħafna lil hinn mir-reġjun ġeografiku tagħha, sabiex jappoġġjaw l-użu internazzjonali sostenibbli tal-oċeani fid-dinja kollha, b'enfasi partikulari fuq il-pajjiżi li qegħdin jiżviluppaw.

Għall-ewwel darba, il-Konferenza ġabret impenji sinifikanti mis-settur privat, inkluż minn Airbus, Unilever, Procter & Gamble, PepsiCo, Marks & Spencer, Carrefour, Royal Caribbean Cruises, AXA u Sky fost l-oħrajn.

L-impenji se jiġu ttraċċjati, u se jiġu rappurtati fil-Konferenza “Our Ocean” li jmiss, li se tittella' fl-Indoneżja fl-2018.

Kuntest

Il-konferenzi “Our Ocean” preċedenti, ospitati mill-gvernijiet tal-Istati Uniti (2014, 2016) u taċ-Ċilì (2015), raw firxa wiesgħa ta' impenji u biljuni ta' ewro mwiegħda.

Il-Konferenza “Our Ocean 2017” ittrattat it-temi taż-żoni protetti tal-baħar, is-sajd sostenibbli, it-tniġġis tal-baħar, u t-tibdil fil-klima.

Din is-sena, il-Kummissjoni daħħlet it-temi tal-ekonomija blu u tas-sigurtà marittima.

Il-konferenza “Our Ocean” wasslet biex parteċipanti mid-dinja kollha ħadu impenji sinifikanti.

B'enfasi fuq impenn, sħubija u azzjoni ta' livell għoli, l-UE tkompli tmexxi sforzi internazzjonali oħra, fosthom l-ilħuq tal-Għanijiet ta' Żvilupp Sostenibbli fil-qafas tal-Aġenda 2030.

Il-konferenza tikkomplementa wkoll l-inizjattiva tal-UE għall-governanza internazzjonali tal-oċeani, li fasslet aġenda għall-ġejjieni tal-oċeani madwar id-dinja, bil-proposta ta' 50 azzjoni konkreta.

Għal aktar tagħrif

Is-sit web ta' Our Ocean 2017

Skeda informattiva: L-UE minn ta' quddiem b'azzjoni ambizzjuża għal ibħra aktar nodfa u aktar sikuri

MEMO: L-Unjoni Ewropea tiġġenera azzjoni globali għall-oċeani tagħna


L-Unjoni Ewropea tiġġenera azzjoni globali għall-oċeani tagħna

F'konferenza ospitata mill-UE f'Malta, tħabbar l-impenn ta' aktar minn sitt biljun ewro minn atturi pubbliċi u privati sabiex ikun hemm ġestjoni aħjar ta' 70 % tal-pjaneta – l-oċeani tagħna.

L-oċeani jkopru iktar minn 70 % tal-pjaneta.

Jipproduċu l-biċċa l-kbira mill-ossiġnu li minnu niġbdu n-nifs, u jassorbu 30 % mill-karbonju li nemettu.

Fid-dinja kollha, tliet biljun ruħ jiddependu fuq l-oċeani għall-għajxien tagħhom.

Biljun ruħ iserrħu fuq l-ikel mill-baħar bħala s-sors ewlieni tagħhom ta' proteina tal-annimali.

Iżda hemm għad ta' theddidiet għall-oċeani, fosthom it-tniġġis, it-tibdil fil-klima, is-sajd eċċessiv, u l-attivitajiet kriminali fuq il-baħar.

Il-konferenzi “Our Ocean” huma tweġiba għal dawn l-isfidi li kulma jmur qed jikbru.

Bi tħejjija għall-konferenza ta' din is-sena, l-UE ilha taħdem b'suċċess mal-gvernijiet, ma' kumpaniji privati u ma' organizzazzjonijiet mingħajr skop ta' qligħ minn firxa wiesgħa ta' setturi, bil-għan li tħeġġeġ impenji ambizzjużi ta' azzjoni u li jistgħu jitkejlu, u li jvarjaw minn approċċi żgħar iżda innovattivi u bi potenzjal kbir, għal proġetti globali fuq skala industrijali.

Eżempji ta' impenji

It-tniġġis tal-baħar huwa problema kolossali, b'iktar minn 10 miljun tunnellata skart jispiċċa fil-baħar kull sena.

Hemm ċans li qabel l-2050, l-oċeani jkun fihom aktar plastik milli ħut.

Fost il-ħafna inizjattivi proposti fil-konferenza ospitata mill-UE, kien hemm dawn li ġejjin:

Il-ħarsien tal-baħar - Bħalissa inqas minn 5 % taż-żoni marini u kostali fid-dinja jinsabu protetti bil-liġi, u saħansitra għal dawk il-5 % il-liġi mhux dejjem tiġi infurzata.

Madankollu, ir-4a' konferenza “Our Ocean” ħolqot ritmu tajjeb u progress importanti lejn il-mira tan-NU li sal-2020 ikunu protetti 10 % mill-oċeani dinjija.

Is-sigurtà marittima hija s-sies tal-kummerċ u tal-prosperità globali, iżda tinsab mhedda – mid-diżastri naturali, mill-piraterija, mit-traffikar u mill-kunflitt armat.

Il-konferenza mmexxija mill-UE meddet pass sinifikanti 'l quddiem lejn ibħra inqas perikolużi.

Huwa mistenni li l-ekonomija blu sostenibbli tirdoppja sal-2030, mill-istima ta' €1.3 triljun tal-lum.

L-UE żiedet din it-tema mal-edizzjoni ta' din is-sena tal-konferenza “Our Ocean”, bil-għan li tħeġġeġ sinerġiji iktar qawwijin bejn soluzzjonijiet sostenibbli u ċirkolari għall-oċeani, tkabbir ekonomiku u impjieg, inkluż f'komunitajiet kostali f'fażi ta' żvilupp.

Is-sajd sostenibbli huwa prerekwiżit għall-aċċess kontinwu għal ikel mill-baħar suffiċjenti u bnin għall-ġenerazzjonijiet li ġejjin.

It-tibdil fil-klima għandu konsegwenzi diretti għall-aħħar għall-oċeani, fost l-iktar allarmanti minnhom il-livelli tal-baħar dejjem telgħin u l-aċidifikazzjoni li kulma jmur qed tiżdied.

L-impenji kollha f'din il-lista huma biss eżempji.

Il-lista sħiħa tal-impenji li saru matul il-konferenza “Our Ocean” tal-2017 tinsab hawn.

Kuntest

Mill-2014 'il quddiem, parteċipanti ta' livell għoli ta' aktar minn [100] pajjiż attendew il-konferenzi “Our Ocean” (ospitati mill-Gvernijiet tal-Istati Uniti fl-2014 u fl-2016, taċ-Ċilì fl-2015, u din is-sena mill-Unjoni Ewropea f'Malta), fosthom Kapijiet ta' Stat jew ta' Gvern u ministri, u kumpaniji li jvarjaw mill-industrija l-kbira tas-sajd sas-settur tas-sajd tradizzjonali, kif ukoll kumpaniji teknoloġiċi minn Silicon Valley, NGOs u organizzazzjonijiet filantropiċi.

Dawn il-parteċipanti ħabbru 'l fuq minn 700 impenn konkret u li jista' jitkejjel u jiġi ttraċċjat.

Il-konferenza tas-sena d-dieħla se tkun ospitata mill-Indoneżja, u dik tal-2019 min-Norveġja.

Għal aktar tagħrif

Is-sit web u xandira diretta ta' Our Ocean 2017

L-impenji ta' Our Ocean 2017

Iċ-ċentru tal-midja ta' Our Ocean 2017 (eż. b'infografiki dwar it-temi kollha ta' “Our Ocean”).

Skeda informattiva: L-UE minn ta' quddiem b'azzjoni ambizzjuża għal ibħra aktar nodfa u aktar sikuri


Il-Kummissjoni tadotta inizjattiva li tagħtu spinta lill-apprendistati fl-Ewropa

Illum il-Kummissjoni Ewropea adottat proposta għal Qafas Ewropew għal Apprendistati Effettivi u ta' Kwalità.

Din l-inizjattiva, fil-forma ta' Rakkomandazzjoni tal-Kunsill, hija parti mill-Aġenda l-Ġdida għall-Ħiliet għall-Ewropa, imnedija f'Ġunju 2016.

Torbot ukoll mal-Pilastru Ewropew tad-Drittijiet Soċjali, li jipprevedi d-dritt għal edukazzjoni, taħriġ u tagħlim tul il-ħajja inklużivi u ta' kwalità.

Abbażi ta' konsultazzjoni wiesgħa, Ir-rakkomandazzjoni tidentifika 14-il kriterju ewlieni li l-Istati Membri u l-partijiet ikkonċernati għandhom jużaw biex jiżviluppaw apprendistati effettivi u ta' kwalità.

Din l-inizjattiva se tikkontribwixxi sabiex iżżid l-impjegabbiltà u l-iżvilupp personali tal-apprendisti u b'hekk se tikkontribwixxi għal forza tax-xogħol b'ħiliet speċjalizzati u kwalifikati reattivi għall-ħtiġijiet tas-suq tax-xogħol.

Valdis Dombrovskis, il-Viċi President għall-Euro u d-Djalogu Soċjali, responsabbli mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali: "L-apprendistat huwa ta' spiss meħtieġ għal persuna żagħżugħa biex tingħata spinta lejn il-karriera tagħha.

Illum qed noħorġu bi proposti biex inkomplu ntejbu din esperjenza ta' taħriġ ta' valur, u b'hekk jibbenefikaw minnha kemm l-istudenti kif ukoll l-impjegaturi.

Filwaqt li nirrispettaw id-diversità tas-sistemi tal-edukazzjoni u t-taħriġ fl-Istati Membri, l-għan aħħari tagħna huwa li tiġi ffaċilitata l-integrazzjoni taż-żgħażagħ fis-suq tax-xogħol.”

Jyrki Katainen, il-Viċi President tal-Kummissjoni Ewropea għall-Impjiegi, it-Tkabbir, l-Investiment u l-Kompetittività, qal: “Bil-provvediment ta' ħolqiet diretti bejn it-teorija u l-prattika, bejn l-edukazzjoni u s-suq tax-xogħol, l-apprendistati effettivi u ta' kwalità huma modi konkreti kif ngħinu liż-żgħażagħ jidħlu fid-dinja tax-xogħol u jkunu sodi f'ħajjithom, filwaqt li jissaħħaħ il-kapital uman tal-Ewropa.

Dan min-naħa tiegħu huwa kruċjali biex tingħata spinta lill-kompetittività tas-soċjetajiet u lill-ekonomiji tagħna.”

Marianne Thyssen, il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema, qalet: “Irridu niżguraw li ż-żgħażagħ jitgħallmu l-ħiliet li jeħtieġu biex jaħdmu.

L-apprendistati huma l-‘Gold Standard' fl-edukazzjoni u t-taħriġ vokazzjonali.

Tnejn minn tliet apprendisti jiġu impjegati direttament wara li jispiċċaw l-edukazzjoni tagħhom.

Bil-qafas il-ġdid tal-lum, qed niddefinixxu dak li permezz tiegħu l-apprendistati jibbrillaw.

Ladarba jiġi adottat, il-qafas se jiżgura li kemm l-istudenti kif ukoll min iħaddem jibbenefikaw minn apprendistati ta' kwalità.”

Li jevalwa l-kwalità u l-effikaċja ta' apprendistat, settijiet ta' Qafas propost mis-seba' kriterji tat-tagħlim u l-kundizzjonijiet tax-xogħol:

(1) Kuntratt bil-miktub; (2) Riżultati tat-tagħlim; (3) Appoġġ pedagoġiku; (4) Komponent tal-post tax-xogħol; (5) Ħlas u/jew kumpens; (6) Protezzjoni soċjali; (7) Kundizzjonijiet tax-xogħol, is-saħħa u s-sikurezza.

Il-Qafas jipproponi wkoll seba' kriterji għall-kundizzjonijiet ta' qafas:

(8) Qafas regolatorju; (9) Involviment tas-sħab soċjali; (10) Appoġġ għall-kumpaniji; (11) Mogħdijiet flessibbli u mobilità; (12) Gwida u sensibilizzazzjoni dwar il-karrieri; (13) Trasparenza; (14) Assigurazzjoni tal-kwalità u traċċar tal-lawreati.

Il-Kummissjoni tappoġġa l-implimentazzjoni ta' dawn il-kriterji permezz ta' finanzjament rilevanti tal-UE.

Il-Fond Soċjali Ewropew waħdu jikkontribwixxi sa EUR 27 biljun għall-edukazzjoni u t-taħriġ, u l-UE tappoġġa wkoll l-apprendistati permezz ta' diversi strumenti oħra.

L-Alleanza Ewropea għall-Apprendistati s'issa mmobilizzat aktar minn 750,000 post għaż-żgħażagħ.

Skont il-Garanzija għaż-Żgħażagħ diġà ġew offruti mill-inqas 390,000 apprendistat, peress li l-apprendistat huwa wieħed mill-erba' għażliet li huma offruti liż-żgħażagħ wara erba' xhur qiegħda.

Erasmus+ jappoġġa l-mobilità tal-apprendisti, inkluża inizjattiiva ġdida ta' ErasmusPro mmirata biex tappoġġa 50,000 kollokament ta' studenti vokazzjonali f'kumpaniji barra minn pajjiżhom għall-perjodu 2018-2020.

Hekk kif l-isforzi qed iħallu l-frott tagħhom bl-espansjoni tal-provvista tal-apprendistati, huwa importanti ferm li wieħed ikun jaf x'inhuma l-kriterji ta' suċċess.

Dan huwa dak li jipprovdi l-Qafas il-ġdid.

Il-passi li jmiss

Il-proposta se tiġi diskussa mill-Istati Membri, bil-ħsieb li tiġi adottata mill-Kunsill.

Il-Kummissjoni qed tħejji sett ġdid ta' servizzi ta' appoġġ biex jgħinu lill-Istati Membri u lill-partijiet ikkonċernati jimplimentaw dan il-Qafas permezz ta' attivitajiet qsim ta' għarfien, netwerking u tagħlim bejn il-pari.

Din l-inizjattiva se tiġi promossa wkoll permezz tal-Alleanza Ewropea għall-Apprendistati u l-kampanji ta' sensibilizzazzjoni bħall-Ġimgħa Ewropea għall-Ħiliet Vokazzjonali, li se tittella' għat-tieni sena bejn l-20 u l-24 ta' Novembru 2017.

Kuntest

L-apprendistati, li huma taħlita ta' tagħlim fl-iskola u taħriġ fuq il-post tax-xogħol, jiffaċilitaw it-tranżizzjoni taż-żgħażagħ mill-edukazzjoni u t-taħriġ għax-xogħol.

Illum, hemm madwar 3.7 miljun apprendistat fl-Ewropa.

Dan jitqabbel ma' madwar 20 miljun student universitarju.

Xi Stati Membri għandhom tradizzjoni twila ħafna u effettiva tal-apprendistati.

Oħrajn għadhom qegħdin fil-proċess li jistabbilixxu jew isaħħu s-sistemi tal-apprendistati tagħhom.

B'mod ġenerali, bejn 60 u 70% tal-apprendisti jidħlu f'impjieg direttament wara l-apprendistat tagħhom, u f'xi każijiet din iċ-ċifra titla' għal 90%.

Il-proposta għal Qafas Ewropew għal Apprendistati Effettivi u ta' Kwalità tikkontribwixxi għall-prijorità tal-UE dwar l-impjiegi, it-tkabbir u l-investiment u tirrispetta d-diversità tas-sistemi nazzjonali.

Hija tagħmel parti mill-Aġenda l-Ġdida għall-Ħiliet għall-Ewropa u l-ambizzjoni tagħha li ttejjeb il-kwalità u r-relevanza tat-tiswir tal-ħiliet.

Waħda mill-prijoritajiet hija li l-edukazzjoni u t-taħriġ vokazzjonali jsiru l-ewwel għażla ġenwina għal aktar nies.

Qed titpoġġa enfasi partikolari fuq l-adozzjoni mill-SMEs, li f'ħafna pajjiżi rriżultaw bħala fattur ewlieni ta' suċċess.

Din il-proposta qed issir fil-kuntest tal-politika tad-Dikjarazzjoni ta' Ruma tal-25 ta' Marzu 2017, fejn il-mexxejja Ewropej wiegħdu li jaħdmu lejn “Unjoni fejn iż-żgħażagħ jirċievu l-aqwa edukazzjoni u taħriġ u jistgħu jistudjaw u jsibu impjiegi mal-kontinent kollu”.

L-inizjattiva tikkontribwixxi wkoll għat-twettiq tal-Pilastru Ewropew tad-Drittijiet Soċjali, li bħala l-ewwel prinċipju tiegħu jiddikjara li kulħadd għandu d-dritt għal edukazzjoni, taħriġ u tagħlim tul il-ħajja inklużivi u ta' kwalità.

L-inizjattiva proposta hi wkoll segwitu għall-Komunikazzjoni tal-2016 Ninvestu fiż-Żgħażagħ tal-Ewropa, li fiha l-Kummissjoni ħabbret l-intenzjoni tagħha li tipproponi dan il-Qafas għall-Apprendistati.

Barra minn hekk, din l-inizjattiva qed tkompli tibni fuq il-kontributi importanti tas-Sħab Soċjali Ewropej.

Din l-inizjattiva tikkomplementa l-inizjattivi tal-Kummissjoni biex issaħħaħ l-Edukazzjoni u t-Taħriġ Vokazzjonali (ETV), jiġifieri l-Qafas ta' Kwalità għat-Traineeships eżistenti.

Matul dawn l-aħħar tliet snin, il-qgħad fost iż-żgħażagħ naqas b'rata aktar mgħaġġla mir-rata ġenerali tal-qgħad minn 21.4% fl-2014 għal 16.7%, iżda din xorta għadha ferm ogħla mill-medja tal-UE (7.6% f'Awwissu 2017).

Aktar informazzjoni

Inizjattiva li tagħtu spinta lill-apprendistati fl-Ewropa

MEMO/17/3586: Mistoqsijiet u Tweġibiet

Abbona għall-bulettin dwar l-impjiegi, l-affarijiet soċjali u l-inklużjoni tal-Kummissjoni Ewropea mibgħut b'xejn bil-posta elettronika


L-UE minn ta' quddiem b'azzjoni ambizzjuża għal ibħra aktar nodfa u aktar sikuri

Fil-konferenza “Our Ocean” li għaddejja bħalissa f'Malta (il-5 u s-6 t'Ottubru), l-Unjoni Ewropea impenjat ruħha fuq 36 azzjoni tanġibbli favur ibħra aktar f'saħħithom, aktar nodfa, aktar sikuri u aktar siguri.

L-impenji mħabbra mill-UE, li jammontaw għal aktar minn €550 miljun u li jinvolvu attivitajiet mad-dinja kollha, jissottolinjaw id-determinazzjoni tal-UE biex ittejjeb is-sitwazzjoni tal-ibħra, kif ukoll biex tibgħat sinjal pożittiv ta' inkoraġġiment lill-atturi tal-bqija tad-dinja – kemm il-gvernijiet u kemm is-settur privat – sabiex jieħdu passi biex jaffrontaw l-isfidi tal-oċeani li kulma jmur qed jikbru, fosthom it-tniġġis bil-plastik, il-protezzjoni tal-flora u l-fawna tal-baħar, l-impatt tat-tibdil fil-klima, u l-attivitajiet kriminali fuq il-baħar.

Is-36 impenn tal-UE huma deskritti fid-dettall hawn isfel.

Is-sigurtà marittima hija s-sies tal-kummerċ u tal-prosperità globali, iżda tinsab mhedda – mid-diżastri naturali, mill-piraterija, mit-traffikar u mill-kunflitti armati.

Biex l-oċeani tagħna jkunu aktar sikuri u aktar siguri, l-Unjoni Ewropea ħabbret:

It-tniġġis tal-baħar huwa problema kolossali, b'iktar minn 10 miljun tunnellata skart jispiċċa fil-baħar kull sena.

Hemm ċans li qabel l-2050, l-oċeani jkun fihom aktar plastik milli ħut.

Biex taffronta dawn l-isfidi, l-UE ħabbret:

Huwa mistenni li l-ekonomija blu sostenibbli tirdoppja sal-2030, mill-istima ta' €1.3 triljun tal-lum.

L-UE żiedet din it-tema mal-edizzjoni ta' din is-sena tal-konferenza “Our Ocean”, bil-għan li tħeġġeġ sinerġiji iktar qawwijin bejn soluzzjonijiet sostenibbli għall-oċeani, tkabbir ekonomiku, u l-ħolqien ta' impjiegi fil-komunitajiet kostali tad-dinja kollha.

Għal dan il-għan, l-UE ħabbret:

It-tibdil fil-klima għandu konsegwenzi diretti għall-aħħar għall-oċeani, fost l-iktar allarmanti minnhom il-livelli tal-baħar dejjem telgħin u l-aċidifikazzjoni li kulma jmur qed tiżdied.

Għal dawn ir-raġunijiet, l-Unjoni Ewropea ħabbret:

Il-ħarsien tal-baħar: Illum inqas minn 5 % taż-żoni tal-baħar u kostali fid-dinja jinsabu protetti bil-liġi, u xorta waħda, għal dawk il-5 % il-liġi mhux dejjem tiġi infurzata – u dan minkejja l-mira tan-Nazzjonijiet Uniti ta' protezzjoni ta' 10 % sal-2020.

Is-sajd sostenibbli huwa prerekwiżit għall-aċċess kontinwu għal ikel mill-baħar suffiċjenti u bnin għall-ġenerazzjonijiet li ġejjin.

Sabiex tiżgura sajd sostenibbli madwar id-dinja, l-UE ħabbret:

Għal aktar tagħrif

Is-sit web tal-Konferenza “Our Ocean”

Ara x-xandira diretta tal-konferenza “Our Ocean” (disponibbli b'dawn il-lingwi: EN, FR, ES, CN, RU, AR)

Ara x-xandira diretta tal-konferenza stampa tal-UE minn Malta (il-Ġimgħa 6 t'Ottubru, fis-13:00 CET)

* Aġġornat fis-6.10.2017, fis-13:00 bl-impenn preċiż